b'\n_START_ARTICLE_\nBr\xc3\xa6tspil\n_START_PARAGRAPH_\nEt br\xc3\xa6tspil er et spil for en eller flere personer, som spilles p\xc3\xa5 et br\xc3\xa6t normalt lavet af tr\xc3\xa6, plastik, pap, jord eller papir. P\xc3\xa5 br\xc3\xa6ttet er der trykt symboler, m\xc3\xb8nstre og/eller lavet huller til at flytte brikkerne efter._NEWLINE_De klassiske br\xc3\xa6tspil er ofte flere hundrede \xc3\xa5r gamle, findes i mange varianter og har ikke en kendt ophavsmand. I nyere tid er br\xc3\xa6tspillene ofte ikl\xc3\xa6dt et historisk og/eller stedligt tema som for eksempel 2. verdenskrig eller Wall Street._NEWLINE_De seneste \xc3\xa5rtier har en ren\xc3\xa6ssance fundet sted inden for br\xc3\xa6tspillene. Spillene var i mange \xc3\xa5r begr\xc3\xa6nset til at v\xc3\xa6re de klassiske, de omfattende krigsspil eller quiz-spil. Senest har is\xc3\xa6r tyske producenter haft stor succes med relativt hurtige spil med simple regler og stor v\xc3\xa6gt p\xc3\xa5 temaer som ofte er noget med at bygge og/eller handle og mindre v\xc3\xa6gt p\xc3\xa5 krig. S\xc3\xa5ledes er spil med de kendetegn kommet til at g\xc3\xa5 under betegnelsen tyske spil eller i USA eurogames.'